Swanger vrou sterf tydens KZN-plaasaanval | Maroela Media
'n 26-jarige vrou, die ma van twee jong kinders, is Saterdag dood in 'n aanval op 'n plaas in Weenen in KwaZulu-Natal. Sy was swanger met die egpaar se derde kind.
Haar man was in 'n hewige geveg met die aanvallers betrokke om sy gesin te beskerm nadat die aanvallers ook probeer het om die seun van agt te verwurg. Die dogtertjie van vier is ongedeerd.
Volgens Ian Cameron, AfriForum se hoof van gemeenskapsveiligheid, is die pa na 'n hospitaal geneem vir behandeling.
Die polisie in Weenen het die voorval bevestig. Die man is ernstig beseer en ontvang behandeling in die hospitaal.
Chris Pappas, die DA se woordvoerder oor landbou en landelike ontwikkeling in KwaZulu-Natal, het gesê die party is geskok oor die gewelddadige moord en die tragiese verlies van 'n ongebore kind. "Ons innige meegevoel aan die familie en die gemeenskap," het hy gesê. "Daar is egter twee fundamentele kwessies: Waarom bly die president van die land stil en hou aan ontken dat plaasmoorde gebeur? En hoekom word hierdie plaasmoorde nie as haatmisdade geklassifiseer nie?"
Pappas het gesê die gewelddadige aard van plaasaanvalle en die kwesbaarheid van die boere- en landbougemeenskap moet 'n topprioriteit wees vir die regering. "Tog ontken en ignoreer hulle dit en gee nie om vir die tragedie wat ontvou in ons plaas- en landelike gemeenskappe nie."
Pieter Groenewald, leier van die VF Plus, het ook gesê die realiteit van plaasmoorde is nou lank genoeg ontken en misken in die groter Suid-Afrikaanse gemeenskap en deur die ANC- regering en die tyd het lankal aangebreek dat president Cyril Ramaphosa dit erken en daadwerklik optree.
Groenewald sal 'n skrywe hieroor en oor die voorkoms van plaasaanvalle aan Ramaphosa rig met die boodskap dat sy indruk dat dit net wit boere is wat vermoor word, verkeerd is. Die jongste voorval in Weenen is 'n Indiër-gesin.
"Alle boere in Suid-Afrika word geteiken en vermoor. Dit is 'n ernstige bedreiging vir voedselsekerheid en pres. Ramaphosa kan nie langer versuim om op te tree nie," het Groenewald bygevoeg.
"Die sinnelose slagting van die landbougemeenskap soos in hierdie geval, waar 'n jong vrou op grusame wyse soos 'n dier keelaf gesny is en die aanvallers daarna gevlug het sonder om iets te roof, kan bloot nie voortgaan nie. Die aantal aanvalle en die buitengewone brutaliteit daarvan, dien as genoegsame bewys dat hierdie nie net gewone misdaad is nie, maar georganiseerde misdaad wat prioriteit aandag verg. Dit is tans duidelik dat boere nie op die regering kan staatmaak vir beskerming nie. Plaasaanvalle gaan verder toeneem en die landbougemeenskap moet paraat en voorbereid wees om, binne die wet, vuur met vuur te beantwoord. Elke persoon in die land het die grondwetlike reg om hom- of haarself te verdedig wanneer hul veiligheid en lewe bedreig word."
In die nuus KwaZulu-Natal plaasaanvalle Weenen
Laat die res van die wereld bietjie hoor wat hier aangaan
BLM, waar is julle kommentaar nou? All Lives Matter!!!!
Baie sterkte aan alle betrokkenes, behalwe die moordenaars. Mag God gee dat julle dade nie ongestraf bly nie.
Dit raak elke dag skokkender. As ek die goed lees kry ek nie asem nie. Dis sleg vir mens se geestestoestand. Dit knip mense se lewens kort van al die stres. Maar dit pla die ANC glad nie want hulle is sielloos. My innigste simpatie met hierdie stomme familie
Geen boer geen kos! Nog sinnelose moorde en ELKE dag meer en meer plaasaanvalle. Iemand moet in gryp en die land reg ruk! Plaas bring hul die dood straf terug, maar dis mos ongrondwetlik in CR se woorde… Elke lewe maak saak nie net our people se lewens nie
Dit gaan nie help ons wag vir iets om te gebeur van regerings kant af nie. Kom ons doen iets hier omtrent,wat van blok die paaie,ons moet aksie neem,dit kan nie so aan gaan nie!